Global Business Forum: बिजनेस फोरम में PM मोदी ने निवेशकों से भारत आने की अपील की, बोले- 'गैप रहा तो मैं ब्रिज बन जाऊंगा'  
PM मोदी ने ग्लोबल बिजनेस फोरम को किया संबोधित
दुनियाभर के निवेशकों से भारत आने की अपील की
कहा- आप भारत आइये मैं आपके स्वागत के लिए तैयार हूं
पीएम मोदी ने कहा कि नवोन्मेष को लेकर जो प्रोत्साहन भारत के युवाओं को मिल रहा है, उसके कारण अमेरिका और चीन के बाद भारत Unicorns के मामले में तीसरे नंबर पर है. पीएम मोदी ने इस दौरान कहा कि लॉजिस्टिक परफॉर्मेंस इंडेक्स में भारत ने 10 रैंक की छलांग लगाई है. वहीं, ग्लोबल कम्पिटीटिवनेस इन्डेक्स में 13 अंक का उछाल मिला है. उन्होंने कहा कि भारत ने ग्लोबल इनोवेशन इंडेक्स में 24 नंबर का और वर्ल्ड बैंक की ईज ऑफ डूइंग बिजनेस इंडेक में 65 रैंक का सुधार किया है जो अभूतपूर्व और असाधारण हैं. 
पीएम मोदी ने कहा कि आज भारत के करीब-करीब हर नागरिक के पास यूनिक आईडी है, मोबाइल फोन और बैंक अकाउंट है. जिसके कारण टार्गेटे़ सर्विस डिलिवरी में तेजी आई है, लीकेज बंद हुई है और पारदर्शिता कई गुना बढ़ी है. पीएम मोदी ने बिजनस लीडर्स को संबोधित करते हुए भारत के विकास और आर्थिक सुधारों की कहानी सुनाई. पीएम मोदी ने भारत के विकास के लिए अहम 4 फैक्टरों के बारे में भी बताया. उन्होंने कहा कि डेमॉक्रेसी, डेमॉग्रफी, डिमांड और डिसाइसिवनेस के चलते हम तेजी से आगे बढ़ रहे हैं. उन्होंने कहा कि भारत का लोकतंत्र, आकांक्षी मध्य वर्ग, बढ़ती मांग और सरकार की निर्णायक क्षमता ने ग्रोथ की रफ्तार को तेजी से बढ़ाया है. 
दुनिया भर के निवेशकों से भारत आने का आह्वान करते हुए पीएम मोदी ने कहा कि हमारा मिडल क्लास आकांक्षी है और ग्लोबल दृष्टिकोण वाला है. इसलिए अगर आप नए ट्रेंड के साथ निवेश करना चाहते हैं तो भारत आइये. हमारा यूथ ऐप इकॉनमी का सबसे बड़ा यूजर है. अगर आप स्टार्टअप में बड़े मार्केट के साथ निवेश करना चाहते हैं तो भारत आएं. पीएम मोदी ने कहा कि भारत को पिछले पांच साल में 286 अरब डॉलर का प्रत्यक्ष विदेशी निवेश (एफडीआई) मिला है, जो इससे पिछले 20 सालों में मिले एफडीआई का आधा है.